Source: https://e-justice.europa.eu/content_lawful_removal_of_the_child-289-pl-mt.do?init=true&member=1
Timestamp: 2019-06-16 22:52:51+00:00
Document Index: 860647

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'Qorti ', 'Qorti ', 'qorti ', 'qorti ']

Tneħħija legali tal-minuri - Polonja
Is-setgħa tal-ġenituri hija min-natura tagħha eżerċitata konġuntament miż-żewġ ġenituri. Dan jirriżulta mill-Artikolu 97(2) tal-Kodiċi tal-Familja u tal-Kustodja tal-Polonja (kodeks rodzinny i opiekuńczy), skont liema l-ġenituri jiddeċiedu konġuntament dwar kwistjonijiet essenzjali li jikkonċernaw wild u, jekk ma jirnexxilhomx jaslu għal ftehim, tkun il-qorti tal-kustodja li tieħu deċiżjoni dwarhom (sąd opiekuńczy). Huwa biss fi kwistjonijiet inqas importanti li jikkonċernaw wild li kull wieħed mill-ġenituri jiddeċiedi indipendentement, mingħajr ma jkollu għalfejn jikkonsulta lill-ġenitur l-ieħor u jġib il-kunsens tiegħu jew tagħha. Fil-ġurisprudenza tal-Polonja, il-ħruġ ta’ wild barra l-pajjiż, kemm permanentement kif ukoll temporanjament, anki għal btala, huwa kkunsidrat kwistjoni essenzjali.
Fid-dawl tal-Artikolu 97(2) tal-Kodiċi tal-Familja u tal-Kustodja, ġenitur jista’ joħroġ wild barra l-pajjiż mingħajr il-kunsens tal-ġenitur l-ieħor biss jekk:
(a) il-ġenitur l-ieħor ikun ġie mċaħħad mis-setgħa tal-ġenituri fuq il-wild permezz ta’ deċiżjoni ta’ qorti Pollakka (l-Artikolu 111 tal-Kodiċi tal-Familja u tal-Kustodja);
(b) is-setgħa tal-ġenituri tal-ġenitur l-ieħor tkun ġiet sospiża minn deċiżjoni ta’ qorti Pollakka (l-Artikolu 110 tal-Kodiċi tal-Familja u tal-Kustodja);
(c) il-ġenitur l-ieħor ikollu setgħa tal-ġenituri limitata fuq il-wild għaliex jirrappreżenta theddida għall-benesseri tal-wild (l-Artikolu 109 tal-Kodiċi tal-Familja u tal-Kustodja). Il-qorti tiddeċiedi dwar kif is-setgħa tal-ġenituri għandha tkun limitata billi tapplika l-miżura li tipproteġi bl-aqwa mod il-benesseri tal-wild. B’mod partikolari, il-ġenitur li s-setgħa tal-ġenituri tiegħu tkun ġiet limitata jista’ jiġi mċaħħad mid-dritt li jiddeċiedi dwar kwistjonijiet essenzjali li jikkonċernaw il-wild jew fi wħud minn dawn il-kwistjonijiet. Jekk il-ġenitur l-ieħor ikun ġie mċaħħad mid-dritt li jiddeċiedi dwar ir-residenza abitwali tal-wild permezz ta’ sentenza ta’ din ix-xorta, f’dak il-każ, il-ġenitur ma jkunx jista’ jopponi bidla fir-residenza abitwali tal-wild fil-Polonja għal residenza abitwali barra l-pajjiż.
(d) id-drittijiet u l-obbligi tal-ġenituri lejn il-wild inbidlu wara sentenza mogħtija fil-proċedimenti għad-divorzju (l-Artikolu 58(1) u (1a) tal-Kodiċi tal-Familja u tal-Kustodja), għall-annullament taż-żwieġ (l-Artikolu 51(1) u (1a), moqri flimkien mal-Artikolu 21 tal-Kodiċi tal-Familja u tal-Kustodja) u għas-separazzjoni (l-Artikolu 58(1) u (1a), moqri flimkien mal-Artikolu 613(1) tal-Kodiċi tal-Familja u tal-Kustodja). Dan japplika wkoll għal deċiżjonijiet mogħtija taħt tal-Artikolu 93(2) (fi proċedimenti għall-paternità), l-Artikolu 106 (fi proċedimenti għall-emendar ta’ sentenza dwar is-setgħa tal-ġenituri u l-mod ta’ kif din is-setgħa tiġi eżerċitata, mogħtija fi proċedimenti għad-divorzju, għas-separazzjoni jew għall-annullament taż-żwieġ) u l-Artikolu 107(1) u (2) tal-Kodiċi tal-Familja u tal-Kustodja (fi proċedimenti għall-affidament tal-eżerċitar tas-setgħa tal-ġenituri lil wieħed mill-ġenituri f’każijiet li fihom dawn ma jgħixux flimkien). B’mod partikolari, il-qorti tista’, f’każijiet ta’ din ix-xorti, tafda l-eżerċitar tas-setgħa tal-ġenituri lil wieħed mill-ġenituri, u tillimita d-drittijiet tal-ġenitur l-ieħor għal drittijiet u obbligi speċifiċi fil-konfront tal-wild. Jekk qorti tad-divorzju tafda l-eżerċitar tas-setgħa tal-ġenituri lil wieħed mill-ġenituri u tillimita s-setgħa tal-ġenituri tal-ġenitur l-ieħor, imbagħad, minkejja li sentenza ta’ din ix-xorta ma ċċaħħadx lill-ġenitur l-ieħor mis-setgħa tal-ġenituri fuq il-wild, dak il-ġenitur jista’ jeżerċita d-drittijiet u l-obbligi tiegħu biss sa fejn il-qorti tippermettilu jagħmel dan. Jekk il-qorti ma tagħtix id-dritt tad-deċiżjoni dwar ir-residenza tal-wild lill-ġenitur l-ieħor, allura, fil-prinċipju, il-ġenitur li jkun ġie fdat bis-setgħa tal-ġenituri jiddeċiedi dwar din ir-residenza waħdu (ara, madanakollu, il-punt 2).
(e) il-ġenitur l-ieħor ikun ġie mċaħħad mid-dritt ta’ deċiżjoni b’mod konġunt dwar il-bidliet fir-residenza tal-wild permezz ta’ sentenza ta’ qorti barranija rikonoxxuta bħala effettiva fil-Polonja.
Il-kunsens tal-ġenitur l-ieħor huwa meħtieġ fil-każijiet kollha li mhumiex elenkati fil-punt preċedenti, jiġifieri fis-sitwazzjonijiet li fihom ġenitur ikollu s-setgħa sħiħa tal-ġenituri, jew is-setgħa tal-ġenituri tiegħu tkun ġiet limitata iżda ma jkunx ġie mċaħħad mid-dritt ta’ deċiżjoni dwar ir-residenza tal-wild. Il-ġurisprudenza Pollakka tmur pass lil hinn minn hekk f’dan ir-rigward. Kif spjegat mill-Qorti Suprema (Sąd Najwyższy) fid-deċiżjoni tagħha tal-10 ta’ Novembru 1971 fil-kawża III CZP 69/71, ġenitur li huwa intitolat li jżomm wild fil-post ta’ residenza tiegħu għandu jkollu d-dritt li jieħu deċiżjoni b’mod konġunt dwar il-bidliet fir-residenza abitwali tal-wild jekk tali bidliet jagħmluha fil-fatt impossibbli li dak il-ġenitur jkollu kuntatt mal-wild. Għaldaqstant, fid-dawl ta’ din is-sentenza, anki jekk il-qorti ma tkun tat lill-ġenitur l-ieħor, pereżempju fil-proċedimenti għad-divorzju, id-dritt ta’ deċiżjoni b’mod konġunt dwar ir-residenza abitwali tal-wild, dak il-ġenitur jista’ jitlob li l-wild jirritorna jekk ma jkunx jista’ jeżerċita d-dritt tiegħu li jkollu kuntatt mal-wild.
F’każijiet ta’ din ix-xorta, għandu jiġi preżentat rikors lill-qorti tal-kustodja fil-Polonja għal kunsens sostitwit sabiex wild ikun jista’ jinħareġ barra l-pajjiż.
Rikorsi għal kunsens ta’ din ix-xorta jista’ jiġi preżentat mill-ġenituri li ma ġewx imċaħħda mis-setgħa tal-ġenituri jew li s-setgħa tal-ġenituri tagħhom ma ġietx sospiża. Ir-rikorsi jistgħu jiġu preżentati mir-rikorrenti nfushom: f’każijiet bħal dawn, il-liġi Pollakka ma tesiġix li l-partijiet ikunu rappreżentati quddiem il-qorti minn avukat. Il-qorti b’ġurisdizzjoni ratione materiae li tikkunsidra dawn ir-rikorsi hija l-Qorti Distrettwali (sąd rejonowy) (it-taqsima tal-familja u tal-minorenni) bħala l-Qorti tal-Prim’Istanza, filwaqt li l-qorti b’ġurisdizzjoni territorjali hija l-qorti tal-post li fih il-wild ikun jirrisjedi jew qiegħed joqgħod.
Kif indikat aktar ’il fuq, il-ħruġ ta’ wild barra l-pajjiż għal perjodu qasir ta’ żmien jirrikjedi l-kunsens tal-ġenitur l-ieħor.
Il-formoli tal-kunsens sabiex wild jinħareġ barra l-pajjiż (permanentement jew temporanjament) ma jintużawx fil-Polonja. Għaldaqstant, il-kunsens jista’ jingħata fi kwalunkwe għamla. Madankollu, jidher li jkun aħjar jekk jinkiseb kunsens bil-miktub, li jista’ jservi ta’ evidenza fi kwalunkwe proċediment għar-ritorn ta’ wild abbażi tal-Konvenzjoni tal-Aja tal-1980. L-assistenza ta’ avukat, konsulent legali jew nutar Pollakk tista’ tkun ta’ siwi fit-tħejjija ta’ tali kunsens.
L-aħħar aġġornament: 27/06/2017